ছাত্রভোট নিয়ে কী বললেন যাদবপুরের উপাচার্য?

কলকাতা: ১ মার্চ ওয়েবকুপার বার্ষিক সভা ও ছাত্র নির্বাচনকে কেন্দ্র করে উত্তাল হয়ে উঠেছিল যাদবপুর বিশ্ববিদ্যালয় (Jadavpur University)। ছাত্র আন্দোলনের মাঝেই অসুস্থ হয়ে হাসপাতালে চিকিৎসাধীন ছিলেন বিশ্ববিদ্যালয়ের উপাচার্য ভাস্কর গুপ্ত (Jadavpur University VC Bhaskar Gupta)। যাদবপুরকাণ্ডের ১৭ দিন পর বিশ্ববিদ্যালয়ে ফিরলেন উপাচার্য। সোমবার বিশ্ববিদ্যালয় ক্যাম্পাসে উপস্থিত হন তিনি। সকাল থেকেই আধিকারিকদের সঙ্গে একের পর এক বৈঠক সারেন। ছাত্র নির্বাচন (Student Election in Jadavpur) নিয়ে সাংবাদিকদের স্পষ্ট জানালেন,তিনি ছাত্র সংসদ নির্বাচনের পক্ষে।

সোমবার সকাল ১০টা ৫০ মিনিটে বিশ্ববিদ্যালয়ে প্রবেশ করেন অন্তর্বর্তীকালীন উপাচার্য ভাস্কর গুপ্ত। এরপর রেজিস্ট্রার, সহ-উপাচার্যদের সঙ্গে বৈঠক করেন। ইউজি এবং পিজির বেশকিছু বিভাগের পরীক্ষা বাকি রয়েছে। পরীক্ষা গত কয়েকদিনে নেওয়া সম্ভব হয়নি, সেগুলি পুনরায় গ্রহণের বিষয়ে আলোচনা করেন। সাংবাদিকদের মুখোমুখি হয়ে একাধিক প্রশ্নের জবাবও দেন। জানান, প্রথম থেকেই তিনি ছাত্রভোটের পক্ষে। উপাচার্য স্পষ্ট জানান, তিনি ছাত্র সংসদ নির্বাচনের পক্ষে এবং এটি ক্যাম্পাসে সুস্থ পরিবেশ ফেরানোর একমাত্র রাস্তা বলে মনে করেন। তিনি আরও বলেন, আমরা ছাত্র সংসদ নির্বাচনের পক্ষে। সরকারকেও বিষয়টি বারংবার জানিয়েছি। আমরা সম্পূর্ণরূপে মনে করি যে ছাত্র ভোট হওয়া উচিত। ছাত্র সংসদ নির্বাচনই একমাত্র সুস্থ পরিবেশ ফিরিয়ে আনতে পারবে।

আরও পড়ুন: মার্চেই সম্পন্ন হতে চলেছে যাদবপুর বিশ্ববিদ্যালয়ের পরীক্ষা

১ মার্চ যাদবপুর বিশ্ববিদ্যালয়ে ওয়েবকুপার পক্ষ থেকে একটি বৈঠকের ডাক দেওয়া হয়। সেই বৈঠকে যোগদান করতে যান শিক্ষামন্ত্রী ব্রাত্য বসু। কিন্তু তাঁর উপর চরাও হয় বিশ্ববিদ্যালয়ের ছাত্র-ছাত্রীরা। তারপর থেকেই উতপ্ত থাকে গোটা বিশ্ববাদ্যালয় চত্ত্বর। যার জেরে বেশ কয়েকদিন যাবৎ অস্থির পরিস্থিতিই থাকে বিশ্ববিদ্যালয় চত্ত্বর জুড়ে। সেই রাতেই আহত ছাত্রদের দেখতে হাসপাতালে গিয়েছিলেন উপাচার্য ভাস্কর। সেখানে পড়ুয়াদের বিক্ষোভের মুখে পড়তে হয় তাঁকে। তার পর থেকেই অসুস্থ হয়ে পড়েছিলেন উপাচার্য। আর সেই দরুন বিশ্ববিদ্যালয়ের বেশকিছু পরীক্ষা সম্পন্ন হয়নি। তবে এবার বিশ্ববিদ্যালয়ের কর্তৃপক্ষের পক্ষ থেকে জানিয়ে দেওয়া হল যেই পরীক্ষাগুলি বাকি রয়েছে সেই পরীক্ষা শেষ করতে হবে চলতি মাসের মধ্যেই। বিশ্ববিদ্যালয় সূত্রে খবর, মূলত ইউজি এবং পিজির বেশকিছু বিভাগের পরীক্ষা বাকি রয়েছে। সেই সব পরীক্ষা চলতি মাসেই পুনরায় নেওয়া হবে বলে জানালেন পরীক্ষা নিয়ামক সাত্বকী ভট্টাচার্য। পরীক্ষার দিন হিসাবে ধার্য করা হয়েছে ২১, ২২ এবং ২৮ মার্চ।

অন্য খবর দেখুন